钦定古今图书集成/明伦汇编/官常典/第763卷 > 揭重熙
## 钦定古今图书集成/明伦汇编/官常典/第763卷 > 揭重熙

按《明外史曾樱传》：“重熙，字祝万，抚州临川人。崇祯九
年顺天乡试及明年会试，重熙皆以五经中式，时称
异才。初授福宁知州。福王时，擢吏部考功主事，外艰
归。适南昌、抚州皆破，与同里曾亨应先后举兵。唐王
命以故官联络建昌兵，一战而北。吏部主事王兆熊
劾之，用大学士曾樱荐，令以考功员外郎兼兵科给”
事中。从大学士傅冠办湖东兵事。泸溪告警，冠不能
救，重熙劾解冠任，兵事遂皆委重熙。江西巡抚刘广
引战败，被执。复用樱荐，擢右佥都御史代广。引攻抚
州，不克而退。俄闻汀州失，解兵入山。永明王拜重熙
兵部尚书兼右副都御史，总督江西兵，召募万馀人，
薄邵武，败还。金声桓，左良玉将也，据南昌，败，声桓死，
诸军尽散，独张自盛众数万走闽。重熙入其军，约广
信曹大镐并进。自盛掠邵武，战败被执。重熙走卒数
十人，赴大镐于百丈磜。适大镐还军铅山，惟空营在，
众就营炊食，被执至建宁，下之狱。重熙觅死具不得，
日整衣冠，拜呼高皇帝祈死。未几，昂首受刃，颜色不
改。